સૌને આશ્ર્ચર્ય પમાડે તેવો ઘટસ્ફોટ એ છે કે તે પોતે યુવાવસ્થામાં તો સામ્યવાદના પ્રખર વિરોધી હતા. જ્યારે ‘સામ્યવાદી’ ગણાવાની આંધળી ઘેલછા વ્યાપી હતી ત્યારે યુવા સાન્યાલ સામ્યવાદીઓનો તીવ્ર વિરોધ એટલા માટે કરતા હતા કે એ ગેંગ નેતાજી સુભાષચંદ્ર બોઝ માટે અત્યંત ઘસાતું બોલતી હતી. (ઉલ્લેખનીય છે કે સામ્યવાદીઓ નેતાજીને જાપાનના શાસકોના ‘પાળેલા કૂતરા/ગધેડા’ જેવા શબ્દપ્રયોગ કરવામાં, તેવા વ્યંગ્યચિત્રો પ્રસિદ્ધ કરવામાં ગર્વ અનુભવતા હતા.) પરંતુ રહસ્યમય રીતે આ જ કનુ સ્વાતંત્ર્ય પછી એ જ સામ્યવાદીઓના કટ્ટર સમર્થક બની ગયા હતા ! આ અંગે તેઓ કહે છે કે સ્વતંત્ર ભારતમાં સામ્યવાદી પક્ષ ઉપર પ્રતિબંધ મુકાયો તેના વિરોધમાં તે કોંગ્રેસ વિરોધી અને સામ્યવાદના સમર્થક બની ગયા! તેમનો આ ઘટસ્ફોટ ગળે ઊતરે તેવો એટલા માટે નથી લાગતો કે જે 'Right to Protest'ના સુત્રને કારણે તેઓ કટ્ટર સામ્યવાદી બન્યા તે સૂત્રને કારણે જ સામ્યવાદીઓએ તેમનો ભોગ લીધો હતો!